લખનઊ તા. 3: લોકસભાની '19ની ચૂંટણીના થોડા જ મહિનાઓ પહેલાં અયોધ્યા વિવાદ ફરી વેગપૂર્વક સંચારિત થયો છે, ખાસ તો અયોધ્યા વિવાદની સુનાવણી જાન્યુઆરી સુધી ટાળવામાં આવી તે પછી આ મામલે રાજનીતિ તેજ બની છે. અયોધ્યામાં રામ મંદિર નિર્માણ માટે તીવ્ર બનતી બૂમરાણ વચ્ચે યુપી ભાજપના પ્રમુખ મહેન્દ્ર પાન્ડેએ ગઈ કાલે જણાવ્યું હતું કે દિવાળીએ લોકોને અયોધ્યા વિશે કંઈક સારા સમાચાર સાંભળવા મળશે. આરએસએસ અને ભાજપના નેતાઓની નિવેદનબાજી વચાળે રામ જન્મભૂમિ ન્યાસના અધ્યક્ષ રામવિલાસ વેદાન્તીએ, અયોધ્યામાં વિવાદિત સ્થળે ડિસે.માં રામમંદિરનું નિર્માણ શરૂ થશે એવું એલાન કરવા સાથે દાવો ય કર્યો છે કે વટહુકમ મારફત નહીં પણ આપસી સહમતિથી આમ થશે. બાબા રામદેવે જણાવ્યુ છે કે સંતો અને રામભકતોએ સંકલ્પ કર્યો છે કે રામમંદિર નિર્માણમાં હવે વિલંબ ન થવો જોઈએ. જો અદાલતના ફેંસલામાં અગર વિલંબ થશે તો સંસદમાં આ બાબતે ખરડો જરૂર આવશે અને આવવું જ જોઈએ. રામ જન્મભૂમિમાં રામ મંદિર ન બને તો કોનું બને ? જો કે યુપીના નાયબ સીએમ કેશવપ્રસાદ મૌર્યએ અલગ સૂરમાં વાત કરી છે: મંદિરનો મામલો અદાલતને આધીન છે. પરંતુ અમને અયોધ્યામાં રામલલ્લાની ભવ્ય પ્રતિમા બનાવવાથી કોઈ રોકી નથી રહ્યું, જો કોઈ રોકે તો અમે જોઈશું અયોધ્યાનો વિકાસ કરતા અમને કોઈ નહીં રોકે.